Document ID: 31999R1405

RÅDETS FORORDNING (EF) Nr. 1405/1999
af 24. juni 1999
om ændring af forordning (EØF) nr. 2358/71 om den fælles markedsordning for frø og om fastsættelse for produktionsårene 2000/01 og 2001/02, af støtten for frø
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37,
under henvisning til forordning (EØF) nr. 2358/71(1), særlig artikel 3, stk. 3 og 4,
under henvisning til forslag fra Kommissionen(2),
under henvisning til udtalelse fra Europa-Parlamentet(3),
under henvisning til udtalelse fra Det Økonomiske og Sociale Udvalg(4), og
ud fra følgende betragtninger:
(1) I bilaget til forordning (EØF) nr. 2358/71 er japonica- og indica-type sorterne af arterne Oryza sativa L. opført blandt de produkter, som der kan ydes støtte for til produktion af basisfrø eller certificeret frø; forskellen mellem de to sorter er hovedsagelig genetisk, og for at kunne konstatere forskellen skal der bl.a. foretages bromatologiske analyser; sådanne analyser er komplicerede og for visse nye sorter på markedet er det vanskeligt at fastslå, om de genetisk set hører ind under japonica-typen eller indica-typen; nævnte bilag bør derfor ændres, så der for arten Oryza sativa L. kun skelnes mellem sorterne efter morfologiske kriterier;
(2) i bilaget til forordning (EØF) nr. 2358/71 er Cannabis sativa L. (enbo) opført blandt de produkter, som der kan ydes støtte for til produktion af basisfrø eller certificeret frø; visse tvebosorter af Cannabis sativa L. kan nu sammenlignes med enbosorterne, for så vidt angår indholdet af tetrahydrocannabinol (THC); i artikel 3, stk. 1, i Rådets forordning (EØF) 619/71 af 22. marts 1971 om fastsættelse af almindelige regler for ydelse af støtte til hør og hamp(5), ydes der kun produktionsstøtte for hamp, der er høstet efter frødannelsen og dyrket af certificeret frø af sorter, der er opført på en liste, som opstilles efter proceduren i artikel 12 i Rådets forordning (EØF) nr. 1308/70 af 29. juni 1970 om den fælles markedsordning for hør og hamp(6); med hensyn til ydelse af produktionsstøtte for hamp har Rådet fastsat, at der på den pågældende liste kun opføres sorter med et THC-indhold på højst 0,3 %, for så vidt angår produktionsårene 1998/99-2000/01, og højst 0,2 %, for så vidt angår de efterfølgende produktionsår; bilaget til forordning (EØF) nr. 2358/71 bør derfor ændres, så der for Cannabis sativa L. henvises til sorter med et THC-indhold på højst 0,3 %, for så vidt angår produktionsåret 2000/01, og højst 0,2 %, for så vidt angår de efterfølgende produktionsår, og det bør efter proceduren i artikel 11 i forordning (EØF) nr. 2358/71 bestemmes, hvilke sorter det drejer sig om;
(3) i bilaget til forordning (EØF) nr. 2358/71 er anført sorter af Lolium perenne L. med høj persistens, tidlig eller halvtidlig, nye og andre sorter samt sorter med lav persistens, halvsildig, halvtidlig eller tidlig; priserne på disse sorter på de eksterne markeder berettiger ikke længere denne sondring, og derfor bør nævnte bilag ændres, så der udelukkende henvises til Lolium perenne L. uden sondring mellem sorterne; for produktionsårene 2000/01 og 2001/02 er der dog grund til som en overgangsforanstaltning, at opretholde sondringen for så vidt angår fastsættelsen af støttebeløbene i Fællesskabet samt varierende støtte;
(4) for de frø, der er anført i bilaget til forordning (EØF) nr. 2358/71, og som vil blive afsat i produktionsårene 2000/01 og 2001/02, er det som følge af den aktuelle og forventede markedssituation i Fællesskabet ikke muligt at sikre producenterne en rimelig indkomst; derfor bør en del af produktionsomkostningerne dækkes ved ydelse af støtte;
(5) ifølge artikel 3, stk. 2, i forordning (EØF) nr. 2358/71 skal støtten fastsættes under hensyntagen dels til nødvendigheden af at sikre ligevægten mellem EF-produktionen og dens afsætningsmuligheder, dels til priserne på disse produkter på de eksterne markeder;
(6) anvendelsen af disse kriterier medfører, at støtten for produktionsårene 2000/01 og 2001/02 fastsættes som anført i bilag II -
UDSTEDT FØLGENDE FORORDNING:
Artikel 1
I artikel 3 i forordning (EØF) nr. 2358/71 tilføjes følgende stykke: "6. De sorter af Cannabis sativa L., som støtten i denne artikel kan ydes for, fastsættes efter proceduren i artikel 11."
Artikel 2
Bilaget til forordning (EØF) nr. 2358/71 affattes som angivet i bilag I til nærværende forordning.
Artikel 3
For produktionsårene 2000/01 og 2001/02 fastsættes den støtte for frø, der er nævnt i artikel 3 i forordning (EØF) nr. 2358/71, som anført i bilag II til nærværende forordning.
Artikel 4
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. juli 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 24. juni 1999.

Labels: 3
6